钦定古今图书集成/明伦汇编/家范典/第081卷 > 《刘熙释名》 > 《释亲属》
## 钦定古今图书集成/明伦汇编/家范典/第081卷 > 《刘熙释名》 > 《释亲属》

天子之妃曰“后。”后，后也。言在后，不敢以副言也。
诸侯之妃曰“夫人。”夫，扶也，扶助其君也。

卿之妃曰“内子。”子，女子也。在闺门之内，治家也。
大夫之妃曰“命妇。”妇，服也，服家事也。夫受命于朝，妻
受命于家也。

士庶人曰“妻。”妻，齐也。夫贱不足以尊称，故齐等言也。

又

匹，辟也。往相匹耦也。耦，遇也，二人相对遇也。

又

《无妻》曰鳏。鳏，昆也。昆，明也。愁悒不寐，目恒鳏鳏然也。
故其字从“鱼”，鱼目恒不闭者也。

“无夫曰寡。”寡，踝也。踝，单独之言也。